聽江十誦食鱠詩戲簡聖俞
作者：劉敞
朝代：宋

paragraphs: 長安貧客食無魚，浩歌彈鋏歸來乎。
主人聆歌知客意，酌酒買魚相與醉。
一魚百金不可償，操刀作鱠揮雪霜。
鱗分骨解珠玉光，舉盤引筯絲線長。
楚飯彫胡香且潔，吳羮入口如沃雪。
主歡賦詩客稱壽，裂簡搖毫落寒月。
我亦羈旅秋蕭條，思鱸回首江漢遙。
過門大嚼取快意，詠詩忘味如聞韶。
君若乘風駕滄海，更鱠長鯨且相待。